CELEX: C2005/093/69
Language: el
Date: 2005-04-16 00:00:00
Title: Υπόθεση Τ-55/05: Προσφυγή της Rijn Schelde Mondia France κατά της Επιτροπής των Ευρωπαϊκών Κοινοτήτων, που ασκήθηκε στις 31 Ιανουαρίου 2005

16.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 93/37
            
         Προσφυγή της Rijn Schelde Mondia France κατά της Επιτροπής των Ευρωπαϊκών Κοινοτήτων, που ασκήθηκε στις 31 Ιανουαρίου 2005
   (Υπόθεση Τ-55/05)
   (2005/C 93/69)
   Γλώσσα διαδικασίας: η γαλλική
   Η εταιρία Rijn Schelde Mondia France, με έδρα τη Rouen (Γαλλία), εκπροσωπούμενη από τον François Citron, δικηγόρο, άσκησε την 31η Ιανουαρίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να κρίνει ότι το έγγραφο της 7ης Οκτωβρίου 2004 που η Ευρωπαϊκή Επιτροπή απηύθυνε στη γενική διεύθυνση τελωνείων σχετικά με τον φάκελο REM 2201 συνιστά απόφαση της Ευρωπαϊκής Επιτροπής προκαλούσα βλάβη στην εταιρία Rijn Schelde Mondia France και ότι η Επιτροπή οφείλει να το ακυρώσει,
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα στην παρούσα υπόθεση αντιτάσσεται στην απόφαση η οποία περιλαμβάνεται σε έγγραφο, της 7ης Οκτωβρίου 2004, το οποίο η Επιτροπή απηύθυνε στη Γενική Διεύθυνση Γαλλικών Τελωνείων.
   Υπενθυμίζεται συναφώς ότι, με έγγραφο της 31ης Οκτωβρίου 2000, η προσφεύγουσα ζήτησε από τη γαλλική διοίκηση τελωνείων να δεχθεί να διαγράψει τους δασμούς που της είχαν κοινοποιηθεί από τη Γενική Διεύθυνση Τελωνείων της Rouen και της Χάβρης, συνολικού ποσού 962 058,64 ευρώ. Η γαλλική διοίκηση, μολονότι έκρινε εαυτήν αρμόδια για να απαντήσει στην υποβληθείσα αίτηση διαγραφής των δασμών, απέστειλε ωστόσο τον φάκελο στην Επιτροπή, προκειμένου η τελευταία να αποφανθεί «επί του προφανούς ή όχι χαρακτήρα της διαπιστωθείσας αμέλειας».
   Με την προσβαλλόμενη απόφαση, η Επιτροπή επέστρεψε τον φάκελο στα γαλλικά τελωνεία «για χειρισμό εκ μέρους των υπηρεσιών σας». Ωστόσο, ανέφερε στη γαλλική διοίκηση ότι αυτή θεωρούσε ότι η προσφεύγουσα διέπραξε πρόδηλη αμέλεια, ενώ πρότεινε να μη χορηγηθεί στην προσφεύγουσα το ευεργέτημα διαγραφής των δασμών.
   Προς στήριξη των αιτημάτων της, η προσφεύγουσα επικαλείται:
   
               —
            
            
               Την ύπαρξη στην προκειμένη περίπτωση υπερβάσεως εξουσίας, στο μέτρο που η Επιτροπή, μολονότι δηλώνει ότι είναι αναρμόδια να εξετάσει την αίτηση διαγραφής των δασμών, έλαβε ωστόσο θέση επί του ζητήματος ως προς τον φερόμενο πρόδηλο χαρακτήρα της προσαπτόμενης αμέλειας.
            
         
               —
            
            
               Η Επιτροπή δεν έλαβε την απόφασή της εντός της προθεσμίας των εννέα μηνών που προβλέπει το άρθρο 907, δεύτερο εδάφιο, του κανονισμού εφαρμογής του κοινοτικού τελωνειακού κώδικα.
            
         
               —
            
            
               Την παράβαση της υποχρεώσεως αιτιολογίας των πράξεων.
            
         
               —
            
            
               Την ύπαρξη στην προκειμένη περίπτωση καταχρήσεως εξουσίας, καθόσον η απόφαση περί αναρμοδιότητας της Επιτροπής λήφθηκε τρία έτη αφότου της διαβιβάσθηκε ο φάκελος από τη γαλλική διοίκηση και ενώ είχε αγνοήσει το επιχείρημα περί αναρμοδιότητας που προέβαλε αρχικά η ίδια η προσφεύγουσα ενώπιον των γαλλικών τελωνείων.
            
         Τέλος, η προσφεύγουσα προσάπτει στην Επιτροπή πρόδηλο σφάλμα κατά την εκτίμηση στην προκειμένη περίπτωση των στοιχείων που στοιχειοθετούν πρόδηλη αμέλεια.